Габриела Цанева
Изтича времето, колко пъти…

chitanka.info

„Изтича времето“ —

колко пъти

съм писала?

Колко пъти

съм мислила —

„като какво“?

Изтича времето —

като вода

в пустинята;

като капка пот

върху горещо чело.

Изтече времето —

колко пъти

съм мислила;

колко пъти —

със свито гърло.

Изтече времето —

докато

съм писала.

Изтече времето —

като какво?

Като спукан цирей;

като кръв от рана;

като дъх от устата

на мъртвец.

Като топлината от

Земята;

Като пламъка на

догоряла свещ.

Изтече времето.

Душата ми е

празна.

Изтече —

без да разбера —

като какво?

Изтече времето —

в душата ми остана

празно колело.

01.03.1997

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.